**Binecuvântare universului**

*Iulia Dragomir*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Măria Ta, cerbule, suflete, puiul pădurii,

bucură-te de fragi, de soare, de zmeura inimii, gurii!

Din rădăcini se ridică -n privire copacii.

În vară, se-mbujorează tuberozele, macii.

Fii binecuvântat, pământule sfânt!

Din tine cânt, din tine cresc, din tine sunt,

de tine, cu viața florilor, mă pătrund.

Te iubesc, cu ape, cu fiecare pom, cu iarba haiducească, pe limba tăcerii,

pe limba din adâncuri, pe limba păsărească,

m-am născut, m-ai născut la soroace, poezie curată,

de susurul izvoarelor, de dor, de bulboacele tainei curtată.

Te-ai născut, darul muzicii pe văi, pe munți, pe coline.

Fii binecuvântat, văzduhule, te cuprind, tu respiri și în mine! (6.08.2021)